Bestuurder vas oor rooftogDie kontant wat uit die winkel gesteel is word getel. Foto: SAPD Brig. Motlafela Mojapelo, woordvoerder van die polisie, het gesê die bestuurder het die polisie vroeg Dinsdagoggend ontbied en beweer ŉ gewapende man het die winkel van kontant beroof. “Hy het aan die polisie gesê die man het hom met ŉ vuurwapen gedreig en gedwing om die kluis oop te sluit en kontant aan hom te oorhandig.” Volgens Mojapelo het die polisie dadelik begin ondersoek instel en onraad vermoed. “Die ondersoek het gelei tot die inhegtenisneming van ŉ 28-jarige man. Die polisie het ook op die kontant wat uit die winkel gesteel is beslag gelê.” Volgens Mojapelo het dit aan die lig gekom dat die assistentbestuurder ook glo betrokke was by die rooftog en hy is in hegtenis geneem. Die 24-jarige assistentbestuurder en die ander verdagte sal na verwagting Woensdag in die Mankweng-landdroshof verskyn op aanklag van roof. Die bestuurder sal ook tereg staan op aanklag van meineed.